CELEX: 32015D1943
Language: el
Date: 2015-10-27 00:00:00
Title: Eκτελεστική απόφαση (EE) 2015/1943 της Επιτροπής, της 27ης Οκτωβρίου 2015, για την τροποποίηση της εκτελεστικής απόφασης 2014/909/ΕΕ με παράταση της περιόδου εφαρμογής των προστατευτικών μέτρων λόγω της εμφάνισης του μικρού κανθάρου των κυψελών στην Ιταλία [κοινοποιηθείσα υπό τον αριθμό C(2015) 7330] (Κείμενο που παρουσιάζει ενδιαφέρον για τον ΕΟΧ)

29.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/11
            
         EΚΤΕΛΕΣΤΙΚΉ ΑΠΌΦΑΣΗ (EE) 2015/1943 ΤΗΣ ΕΠΙΤΡΟΠΉΣ
   της 27ης Οκτωβρίου 2015
   για την τροποποίηση της εκτελεστικής απόφασης 2014/909/ΕΕ με παράταση της περιόδου εφαρμογής των προστατευτικών μέτρων λόγω της εμφάνισης του μικρού κανθάρου των κυψελών στην Ιταλία
   
      
         [κοινοποιηθείσα υπό τον αριθμό C(2015) 7330]
      
   
   (Το κείμενο στην ιταλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Με την εκτελεστική απόφαση 2014/909/ΕΕ της Επιτροπής (3) καθορίστηκαν ορισμένα προστατευτικά μέτρα μετά την κοινοποίηση από την Ιταλία σχετικά την εμφάνιση του μικρού κανθάρου των κυψελών (Aethina tumida) στις περιφέρειες της Καλαβρίας και της Σικελίας. Η εν λόγω απόφαση εφαρμόζεται έως τις 30 Νοεμβρίου 2015.
            
         
               (2)
            
            
               Στις 16 Σεπτεμβρίου 2015 η Ιταλία κοινοποίησε στην Επιτροπή ότι οι επιθεωρήσεις και οι επιδημιολογικές έρευνες που διεξήχθησαν σύμφωνα με την εκτελεστική απόφαση 2014/909/ΕΕ, καθώς και η ενεργητική παρακολούθηση όσον αφορά την εμφάνιση του μικρού κανθάρου των κυψελών στις εν λόγω ιταλικές περιφέρειες κατέδειξαν νέα προσβολή στην Καλαβρία.
            
         
               (3)
            
            
               Τα διεθνή πρότυπα που ορίζονται από τον Παγκόσμιο Οργανισμό για την Υγεία των Ζώων (OIE) συνιστούν ετήσιες έρευνες που πρέπει να διενεργούνται πριν μια περιοχή μπορέσει να επανακτήσει το καθεστώς απαλλαγής. Είναι δύσκολο να καθοριστούν οι ακριβείς επιδημιολογικές εξελίξεις του μικρού κανθάρου των κυψελών, καθώς τα συμπτώματα μπορεί να περάσουν απαρατήρητα, ενώ μπορούν να προσβληθούν επίσης και αποικίες άγριων μελισσών. Οι προσβολές που αναφέρθηκαν προηγουμένως στην Ιταλία το 2014 εντοπίστηκαν κατά τη διάρκεια του φθινοπώρου, μεταξύ Σεπτεμβρίου και Δεκεμβρίου. Ως εκ τούτου, η εν εξελίξει και η μελλοντική ετήσια έρευνα θα πρέπει να καλύπτουν ολόκληρο το φθινόπωρο του 2015 και του 2016, αντιστοίχως.
            
         
               (4)
            
            
               Λαμβάνοντας υπόψη ότι η επιδημιολογική κατάσταση στις εν λόγω περιφέρειες της Ιταλίας δεν έχει ακόμη καθοριστεί και ελλείπουν περαιτέρω πληροφορίες σχετικά με την τρέχουσα και μελλοντική έρευνα, είναι απαραίτητο επιπλέον να παραταθεί η εφαρμογή των μέτρων που προβλέπονται στην εκτελεστική απόφαση 2014/909/ΕΕ κατά ορισμένους επιπλέον μήνες μετά την προβλεπόμενη λήξη της επόμενης μελισσοκομικής περιόδου στο τέλος του Νοεμβρίου 2016.
            
         
               (5)
            
            
               Η περίοδος εφαρμογής και τα ισχύοντα μέτρα θα πρέπει να επανεξετάζονται ανά πάσα στιγμή, με βάση τις νέες πληροφορίες σχετικά με την επιδημιολογική κατάσταση στις πληγείσες περιφέρειες της Ιταλίας.
            
         
               (6)
            
            
               Συνεπώς, η εκτελεστική απόφαση 2014/909/ΕΕ θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 4 της εκτελεστικής απόφασης 2014/909/ΕΕ αντικαθίσταται από το ακόλουθο κείμενο:
   
      «Άρθρο 4
      Η παρούσα απόφαση εφαρμόζεται έως τις 31 Μαρτίου 2017.».
   
   Άρθρο 2
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 27 Οκτωβρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  Εκτελεστική απόφαση 2014/909/ΕΕ της Επιτροπής, της 12ης Δεκεμβρίου 2014, για ορισμένα προστατευτικά μέτρα σχετικά με την επιβεβαιωμένη εμφάνιση του μικρού κανθάρου των κυψελών στην Ιταλία (ΕΕ L 359 της 16.12.2014, σ. 161).